PATVIRTINTA

 Pasvalio rajono savivaldybės tarybos

2020 m. rugsėjo d. sprendimu Nr. T1-

pasvalio rajono savivaldybės priklausomybę sukeliančių medžiagų (narkotikų, alkoholio, tabako ir kitų) vartojimo mažinimo ir prevencijos 2020–2022 metų programa

I. SKYRIUS

BENDROSIOS NUOSTATOS

1. Pasvalio rajono savivaldybės (toliau – Savivaldybė) priklausomybę sukeliančių medžiagų (narkotikų, alkoholio, tabako ir kitų) vartojimo mažinimo ir prevencijos 2020–2022 metų programoje (toliau – Programa) išdėstyti prioritetai, tikslai ir uždaviniai, susiję su alkoholio, tabako, narkotikų vartojimo prevencija ir kontrole. Programa siekiama šviesti visuomenę, ypač vaikus ir jaunimą, aiškinant narkotikų, tabako ir alkoholio žalą asmenybei, šeimai ir visuomenei, skatinti teigiamą Savivaldybės bendruomenės požiūrį į pagalbos teikimą asmenims, turintiems priklausomybių, formuoti sveikos gyvensenos nuostatas, numatyti ir pritaikyti kompleksinės pagalbos priemones, esant priklausomybės ligoms.

2. Programa parengta vadovaujantis šiais dokumentais:

2.1. Valstybine narkotikų, tabako ir alkoholio kontrolės ir vartojimo prevencijos 2018–2028 metų programa, patvirtinta Lietuvos Respublikos Seimo 2018 m. gruodžio 13 d. nutarimu Nr. XIII-1765 „Dėl Valstybinės narkotikų, tabako ir alkoholio kontrolės ir vartojimo prevencijos 2018–2028 metų programos patvirtinimo“;

2.2. Lietuvos Respublikos alkoholio kontrolės įstatymu;

2.3. Lietuvos Respublikos tabako, tabako gaminių ir su jais susijusių gaminių kontrolės įstatymu;

2.4. Lietuvos Respublikos Seimo 2014 m. birželio 26 d. nutarimu Nr. XII-964 „Dėl Lietuvos sveikatos 2014–2025 metų programos patvirtinimo“ (su visais aktualiais pakeitimais).

3. Programoje vartojamos sąvokos:

3.1. **psichoaktyviosios arba psichiką veikiančios medžiagos** – medžiagos, kurios veikia žmogaus psichiką, sutrikdo žmogaus elgesį ir gali sukelti psichinę ir (ar) fizinę priklausomybę. Psichoaktyviųjų (veikiančių psichiką) medžiagų samprata apima ne tik narkotikus, veikiančius psichiką, bet ir alkoholį, tabaką, kofeiną bei lakiąsias medžiagas;

3.2. **prevencija** – visuomenės, ypač vaikų ir jaunimo, švietimas aiškinant narkotikų, tabako ir alkoholio žalą asmenybei, šeimai ir visuomenei, šių medžiagų vartojimo mažinimo priemonės;

3.3. **bendroji prevencija**– prevencijos priemonės, kurios taikomos visuomenei, ypač vaikams ir jaunimui, apimančios visuomenės įgūdžių formavimą ir žinių apie narkotikų, tabako ir alkoholio vartojimo žalą ir padarinius plėtimą, sveikatingumo ugdymą, neigiamų nuostatų apie šių medžiagų vartojimą formavimą ir sveikos gyvensenos įgūdžių ugdymą;

3.4. **atrankinė prevencija** – prevencijos priemonės, kurios taikomos asmenims, kurie dar neturi narkotikų, tabako ir alkoholio vartojimo patirties, bet dėl neigiamo socialinės aplinkos poveikio padidėja tikimybė, kad jie gali pradėti juos vartoti, siekiant mažinti rizikos ir didinti apsaugos veiksnių įtaką bei ugdyti sveikos gyvensenos įgūdžius;

3.5. **tikslinė prevencija** – prevencijos priemonės, taikomos socialinę riziką patiriančioms šeimoms, socialinę riziką patiriantiems suaugusiems asmenims ir vaikams, asmenims, laisvės atėmimo vietose vartojantiems narkotikus, tabako gaminius ir alkoholį, bet dar neturintiems priklausomybės požymių, siekiant anksti nustatyti tokius asmenis ir motyvuoti juos nevartoti šių medžiagų, teikti jiems reikiamą švietimo, socialinę ir psichologinę pagalbą, vykdyti ankstyvąją intervenciją;

**3.6. pasiūlos mažinimas** – kompleksinės valstybinio reguliavimo priemonės (įskaitant ir kontrolės priemones), kuriomis siekiama proporcingai riboti ir kontroliuoti teisėtą narkotinių ir psichotropinių medžiagų bei jų pirmtakų (prekursorių), tabako ir alkoholio apyvartą bei mažinti neteisėtą narkotikų, tabako ir alkoholio apyvartą;

**3.7. paklausos mažinimas** – kompleksinės ir integruotos narkotikų, tabako ir alkoholio vartojimo prevencijos, ankstyvosios intervencijos, sveikatos priežiūros, reabilitacijos ir reintegracijos priemonės, skatinančios visuomenę nevartoti šių medžiagų, mažinančios tokių medžiagų vartojimą ir su tuo susijusius žalingus padarinius.

II. SKYRIUS

ESAMOS BŪKLĖS ANALIZĖ

4. Psichoaktyviosiomis medžiagomis priskiriamos tokios medžiagos, kurios veikia žmogaus psichiką ir sukelia sveikatos ir elgesio sutrikimus. Psichoaktyviųjų medžiagų grupei priklauso ne tik narkotinės, psichotropinės medžiagos, bet ir alkoholis, nikotinas. Psichoaktyviosios medžiagos sukelia apsinuodijimų, priklausomybės, psichozių, savižudybių, nusikaltimų riziką bei daro įtaką kai kurių ligų atsiradimui.

5. **Alkoholis –** labiausiai paplitusi psichoaktyvioji medžiaga. Lietuvos sveikatos 2014–2025 metų strategijoje, patvirtintoje Lietuvos Respublikos Seimo 2014 m. birželio 26 d. nutarimu Nr. XII-964 „Dėl Lietuvos sveikatos 2014–2025 metų strategijos patvirtinimo“, akcentuojama, kad alkoholio suvartojimas Europos regione yra didžiausias pasaulio mastu ir labai skiriasi atskirose regiono šalyse – nuo 0,5 l iki 21,0 l žmogui per metus. Pabrėžiama, kad alkoholis – trečias pagal svarbą Europoje žalos sveikatai ir pirmalaikės mirties rizikos veiksnys po didelio kraujospūdžio ir rūkymo, dažnai svarbesnis už didelį cholesterolio kiekį ir antsvorį. Su alkoholiu siejama 3,2 procento visų mirčių (1,8 mln.) ir 4,0 procento dėl negalios prarastų gyvenimo metų (58,3 mln.). Didesnė dalis tenka vyrams negu moterims. Be tiesioginės intoksikacijos ir priklausomybės nuo alkoholio sukeliamos žalos, 20–30 procentų stemplės vėžio, kepenų vėžio, cirozės, žmogžudysčių, epilepsijos atvejų, nelaimingų eismo įvykių, nuskendimų taip pat siejama su alkoholiu. Nustatyti priežastiniai ryšiai tarp vidutinio suvartoto alkoholio kiekio ir daugiau kaip 60 ligų. Alkoholinių gėrimų vartojimas tiesiogiai susijęs su alkoholine kepenų liga, atsitiktiniu apsinuodijimu, psichikos ir elgesio sutrikimų ir alkoholinės kardiomiopatijos išsivystymu, taip pat yra vienas iš rizikos veiksnių, didinančių tikimybę susirgti lėtinėmis ligomis – širdies kraujagyslių ir kraujotakos sistemos ligomis, kepenų ciroze, onkologinėmis ligomis (ypač virškinamojo trakto ir krūties vėžiu), pneumonija, ūminiu pankreatitu ir kt.

5.1.Statistikos departamento duomenimis, 2018 metais Lietuvoje vienam gyventojui teko 11,2 litrų legaliai suvartoto absoliutaus alkoholio per metus (2017 m. – 12,3 litro, 2016 metais – 13,2 litro).

5.2. Higienos instituto duomenimis nuo atsitiktinio apsinuodijimo alkoholiu bei jo poveikio 2018 m. Lietuvoje mirė 157 asmenys (2017 m. – 196 asmenys, 2016 m. – 197). Pasvalio rajono savivaldybėje nuo atsitiktinio apsinuodijimo alkoholiu 2018 m. mirė 2 asmenys (2017 m. – 3, 2016 m. – 1).

5.3. Sergamumas psichikos ir elgesio sutrikimais vartojant alkoholį 2018 m. Lietuvoje buvo 348,77/100 000 gyv., Panevėžio apskr. – 540,45/100 000 gyv., Pasvalio rajone – 473,13/100 000 gyv., (2017 metais – 447,06/100000gyv., 2016 metais – 433,07/100 000 gyv.) (1 pav.).

1 pav. Sergamumas psichikos ir elgesio sutrikimais vartojant alkoholį (F10) 100 000 gyv.

Šaltinis: Higienos instituto Sveikatos informacijos centras

5.4. Dažniausios alkoholio sukeltos mirties priežastys buvo alkoholinė kepenų liga, nuo kurios 2018 metais Lietuvoje mirė 382 gyventojai, (2017 metais – 438, 2016 metais – 502 gyventojai), nuo alkoholinės kardiomiopatijos, 2018 metais mirė 77 gyventojai, (2017 metais – 104 gyventojai, 2016 metais 110 gyventojų). Mirusiųjų nuo alkoholinės kepenų ligos skaičius 100 000 gyv. pateikiamas 2 pav.

2 pav. Mirusiųjų nuo alkoholinės kepenų ligos sk. (K70) 100 000 gyv.

Šaltinis: Higienos instituto Sveikatos informacijos centras

6. 3 lentelėje pateikiamas Pasvalio rajono savivaldybės visuomenės sveikatos stebėsenos 2018 m. rodiklių palyginimas su Lietuvos rodikliais (žr. 1 lentelė).

|  |  |  |
| --- | --- | --- |
| **Rodiklis** | **Savivaldybės rodiklis** | **Lietuvos rodiklis** |
| Mirtingumas dėl priežasčių, susijusių su narkotikų vartojimu, rodiklis 100 000 gyv. | 12,7 | 3 |
| Mirtingumas dėl priežasčių, susijusių su alkoholio vartojimu, rodiklis 100 000 gyv. | 46,5 | 18,1 |
| Nusikalstamos veikos, susijusios su disponavimu narkotinėmis medžiagomis ir jų kontrabanda (nusikaltimai) | 29,6 | 85,8 |
| Gyventojų skaičius, tenkantis vienai licencijai verstis mažmenine prekyba tabako gaminiais  | 174,1 | 189,9 |
| Gyventojų skaičius, tenkantis vienai licencijai verstis mažmenine prekyba alkoholiniais gėrimais  | 165,5 | 166,8 |
| Sergamumas tuberkulioze (A15-A19) 100 000 gyventojų | 42,2 | 32,9 |
| Sergamumas ŽIV (B20-B24) ir lytiškai plintančiomis ligomis (A50-64) rodiklis 100 000 gyv. | 0,0 | 2,2 |
| Socialinės rizikos šeimų skaičius 1000 gyv. | 5,7 | 3,3 |

**1 lentelė. Pasvalio rajono savivaldybės visuomenės sveikatos stebėsenos 2018 m. rodiklių palyginimas su Lietuvos rodikliais**

Šaltinis: Higienos instituto Sveikatos informacijos centras

7. **Rūkymas** – būdingas šių dienų civilizuoto gyvenimo palydovas, vienas iš labiausiai paplitusių elgesio rizikos veiksnių. Per pastaruosius 30 metų rūkymo problema visapusiškai ištirta, įrodyta, kad rūkymas žaloja sveikatą. Nepriklausomai nuo tabako vartojimo būdo (rūkymo, kramtymo, uostymo) jame esantis nikotinas lengvai patenka į kraują, sukelia įvairių biocheminių bei bioelektrinių smegenų, vegetacinės nervų sistemos, taip pat kraujotakos bei endokrininės sistemos pakitimų.

7.1. Lietuvoje rūkančiųjų skaičius mažėja, tačiau didėja elektroninių cigarečių ir naujoviškų bedūmių tabako produktų vartojimas. Narkotikų, tabako ir alkoholio kontrolės departamento užsakymu 2020 metais atlikto tyrimo „Tabako gaminių ir alkoholio vartojimo prevencijos ir kontrolės priemonių efektyvumo ir požiūrio vertinimas“ tarp 18–74 metų amžiaus asmenų duomenimis, rūkančiųjų per paskutinį mėnesį (cigaretes, cigarus, pypkę) ir kasdien, lyginant su 2017 metais, sumažėjo. Naujausio tyrimo duomenimis, 22 proc. apklaustųjų rūko kasdien ( 2017 m. – 28 proc.), o nors kartą per paskutinį mėnesį – 28 proc. (2017 m. – 31 proc.). 2020 tyrimo duomenimis, 64 proc. respondentų bent kartą gyvenime yra bandę rūkyti (cigaretes, cigarus, pypkę) (2017 m. tokių buvo 65 proc.).

7.2. Smarkiai išaugo rūkančiųjų elektroninės cigaretės skaičius. 2017 m. nors kartą gyvenime elektronines cigaretės bandžiusių apklaustųjų skaičius siekė 16 proc. Naujausio tyrimo duomenimis elektronines cigaretes yra bandę rūkyti ketvirtadalis (26 proc.) apklaustųjų: 1 proc. kasdien, 4 proc. – bent kartą per paskutiniąsias 30 dienų, 7 proc. – bent kartą per pastaruosius 12 mėn., 14 proc. – bent  kartą gyvenime. Taip pat 18 proc. apklaustųjų bent kartą gyvenime yra rūkę naujoviškus bedūmius tabako produktus (pvz. IQOS), 2 proc. teigia, kad rūko kasdien. Lietuvoje cigaretes, cigarus ir pypkes rūko vyrai, vidurinio išsimokslinimo respondentai ir kaimo vietovių gyventojai, o elektronines cigaretes dažniau rūkė vyrai, jauniausi (18–25 m.) respondentai, vidurinio ir žemesnio išsimokslinimo atstovai bei didmiesčių gyventojai. Naujoviškus bedūmius tabako produktus dažniau rūkė 18–35 m. respondentai ir didmiesčių gyventojai.

7.3. Taip pat tyrimas atskleidžia, kad dalis  apklaustųjų (12 proc.) tiki, kad elektroninės cigaretės nėra pavojingos aplinkinių sveikatai, 71 proc. mano priešingai. Taip pat, vienas iš dešimties respondentų pritaria teiginiui, kad elektroninės cigaretės padeda mesti rūkyti, 72 proc. – laikosi priešingos nuomonės. Po 8 proc. apklaustųjų sutinka su teiginiais, kad elektroninės cigaretės nesukelia priklausomybės, jas rūkyti galima be paliovos ir elektroninės cigaretės nekelia pavojaus sveikatai – šiems teiginiams nepritaria 74–76 proc. apklaustųjų.

7.4. Rūkymas yra svarbiausia ligų ir priešlaikinių mirčių priežastis, nes rūkalų vartojimas lemia 90 procentų visų mirčių nuo plaučių vėžio, 75 procentus visų mirčių nuo bronchito ir emfizemos ir apie 25 procentus –  nuo širdies ligų. Ne mažiau kenkia dūmai aplinkoje. Pasvalio rajono savivaldybėje 2018 m. nuo gerklų, trachėjos, broncho ir plaučių piktybinių navikų mirė 12 gyventojų (50,69/100 000 gyv.), 2017 m. **–** 8 (32,81/100 000 gyv.), 2016 m. 10 (39,68/100 000 gyv.).

7.5. Dauguma rūkančiųjų nori ir bando mesti rūkyti, tačiau tik ketvirtadaliui tai pavyksta, nes nėra visiems norintiesiems prieinamos pagalbos. Rūkymo sukeltos ligos sąlygoja penktadalį viso mirtingumo, todėl pagalbos metantiesiems rūkyti organizavimas – būtina sąlyga pagerinti visuomenės sveikatą. Tai būtų ir ekonomiškai naudingiau, negu gydyti sergančiuosius rūkymo sukeltomis ligomis.

7.6. Legalių tabako gaminių suvartojimas, tenkantis vienam gyventojui 2018 metais buvo 988 cigarečių, (2017 metais – 1023, 2016 – 1094). Legalių tabako gaminių suvartojimas, tenkantis vienam 15 metų ir vyresniam gyventojui 2018 metais buvo – 1164 cigaretės, (2017 metais – 1202, 2016 – 1284 cigarečių).

8. **Narkomanija** – viena aktualiausių šių dienų Lietuvos problemų. Socialiniai veiksniai, didelis pelnas, gaunamas iš narkotikų verslo, didėjanti narkotikų pasiūla bei paklausa lemia narkomanijos plitimą ir su tuo susijusį nusikalstamumą. Narkotinės medžiagos plinta laisvės atėmimo vietose, neteisėta narkotikų apyvarta užsiima organizuotos nusikalstamos grupuotės, plečiasi nusikalstamo pasaulio tarptautiniai narkotikų verslo ryšiai, neteisėtoje apyvartoje pastebimas pramoniniu būdu gaminamų psichotropinių vaistinių medžiagų plitimas, sintetiniai narkotikai gaminami Lietuvoje esančiose nelegaliose laboratorijose. Narkotinės medžiagos per Lietuvą tranzitu gabenamos į kitas šalis.

8.1. Higienos instituto duomenimis sergamumas psichikos ir elgesio sutrikimais vartojant psichoaktyviąsias medžiagas 100 000 tūkstančių žmonių Lietuvoje 2018 metais buvo 52,29/100 000 gyv., 2017 metais – 32,56/100 000 gyv., 2016 metais –21,79/100 000 gyv. (žr. 4 pav.).Tačiau tikslus sergančiųjų narkomanija skaičius nėra žinomas, nes jų registravimo duomenys ne visada sutampa su faktiniais duomenimis.

4 pav. Sergamumas psichikos ir elgesio sutrikimais vartojant psichoaktyviąsias medžiagas (F11-F19) 100 000 gyv.

Šaltinis: Higienos instituto Sveikatos informacijos centras

8.2. Švirkščiamųjų narkotikų vartojimas didina riziką užsikrėsti ŽIV infekcija. Sergamumo ŽIV infekcija rodiklis Lietuvoje 2018 m., palyginti su 2017 m., sumažėjo – atitinkamai nuo 3,1 iki 2,2 atvejo 100 tūkst. gyventojų. Pastarųjų 5 metų tendencija – daugėja užsikrėtusių ŽIV per lytinius santykius, santykinai mažėja per švirkščiamųjų narkotikų vartojimą, tačiau prognozuojama, kad per švirkščiamųjų narkotinių medžiagų vartotojų lytinius partnerius ŽIV infekcija gali išplisti į visą populiaciją. Pasvalio rajone 2018 m. nenustatyta nei vieno ŽIV atvejo, 2017 m. – 1, 2016 m. – 1.

9. Pasvalio rajono savivaldybės Visuomenės sveikatos biuras kartu su Higienos institutu 2016 metais kovo – rugsėjo mėnesiais atliko „Vaikų gyvensenos tyrimą“. Mokyklinio amžiaus mokinių apklausa atlikta 50 iš 60 Lietuvos savivaldybių. Iš viso apklausti 38 633 mokiniai. Pasvalio r. savivaldybėje apklausti 529 mokiniai, iš jų 5 kl. – 201, 7 kl. – 164, 9 kl. – 163 mokiniai.

9.1 8,9 proc. mokinių per paskutinius 12 mėnesių bent kartą rūkė tabako gaminius, daugiausiai 9 klasių moksleiviai (19,0 proc.), Lietuvos rodiklis – 15,4 proc. Mokyklinio amžiaus vaikai, kurie per paskutines 30 dienų bent kartą rūkė tabako gaminius ar elektronines cigaretes Pasvalyje buvo 7,9 proc., Lietuvoje – 12,80 proc. (žr. 5 pav.). Dažniau žalingais įpročiais piktnaudžiauja vyresnių t. y. 9 klasių mokiniai.

**5 pav. Mokyklinio amžiaus vaikų, kurie per paskutines 30 d. bent kartą rūkė tabako gaminius arba elektronines cigaretes, dalis proc.**

Šaltinis: Higienos instituto Sveikatos informacijos centras

9.2. 15,1 proc. mokinių per paskutinius 12 mėnesių bent kartą vartojo alkoholinius gėrimus, daugiau vyresnių 9 klasių mokiniai. Lietuvos rodiklis buvo 27 proc. Didžiausias rodiklis – 45 proc., mažiausias – 13,7 proc. Per paskutinį mėnesį, Pasvalio r. alkoholį vartojo 9,3 proc. apklaustų 5, 7 ir 9 klasių mokinių. Lietuvos rodiklis buvo 15,3 proc. (6 pav.).

**6 pav. Mokyklinio amžiaus vaikų, kurie per paskutines 30 d. bent kartą vartojo alkoholinius gėrimus, dalis proc.**

Šaltinis: Higienos instituto Sveikatos informacijos centras

9.3*.* Mokyklinio amžiaus vaikai, kurie per paskutinius metus bent kartą vartojo marihuaną ar hašišą, Pasvalio r. – 0,9 proc. Iš jų 0,6 proc. mokinių kanapes vartojo per paskutinį mėnesį. Pasvalio rodiklis buvo mažesnis nei Lietuvos (2,9 proc.) (7 pav.). Didžiausias rodiklis per paskutinį mėnesį buvo 4 proc., mažiausias 0 proc. Lyginant pagal klases, didžiausias marihuanos paplitimas buvo tarp 9 klasių moksleivių.

**7 pav. Mokyklinio amžiaus vaikų, kurie per paskutines 30 d., bent kartą vartojo marihuaną ar hašišą (kanapes/“žolę“), dalis, proc.**

Šaltinis: Higienos instituto Sveikatos informacijos centras

10. Panevėžio apskrities vyriausiojo policijos komisariato Pasvalio rajono policijos komisariate (toliau – Pasvalio rajono policijos komisariatas) 2015 m. buvo užregistruotos 5 nusikalstamos veikos, susijusios su narkotinėmis ir psichotropinėmis medžiagomis, 2019 m. – 8. Kiekvienais metais Pasvalio rajono policijos komisariate yra sudaromi priemonių planai dėl prevencinių priemonių užkardant teisės pažeidimus, susijusius su narkotinių ir psichotropinių medžiagų nelegalia apyvarta. Atsižvelgiant į numatytas priemones yra organizuojami reidai, lankomasi mokyklose, vaikų vasaros stovyklose, organizuojami renginiai, kur supažindinama su narkotinių ir psichotropinių medžiagų žala jaunam organizmui bei atsakomybe už teisės pažeidimus, susijusius su neteisėta šių medžiagų apyvarta. Bendruomenės pareigūnai dalyvauja kitų įstaigų ir organizacijų organizuojamuose renginiuose, seminaruose, konferencijose priklausomybę sukeliančių medžiagų vartojimo mažinimo ir prevencijos temomis.  Vykdydami saugaus eismo kontrolę, pareigūnai ypatingą dėmesį atkreipia į vairuotojus ir kitus transporto priemonėje esančius asmenis, apsvaigusius nuo alkoholio, narkotikų ar psichotropinių medžiagų, bei galimai gabenančius narkotines medžiagas. Organizuojami reidai, kurių metu dėmesys skiriamas jaunimo pamėgtoms susibūrimo vietoms, prie vandens telkinių, apleistų pastatų, kitoms laisvalaikio praleidimo ir poilsio zonoms. Vykdomos prevencijos ir kontrolės priemonės masinių renginių metu. 2 lentelėje pateikti duomenis apie 2015–2019 m. administracine tvarka nubaustus asmenis (žr. 2 lentelę).

**2 lentelė. 2015–2019 m. administracine tvarka nubaustų asmenų skaičius**

|  |  |  |  |  |  |
| --- | --- | --- | --- | --- | --- |
|  | **2015 m.** | **2016 m.** | **2017 m.** | **2018 m.**  | **2019 m.** |
| Už rūkymą vietose, kuriose draudžiama tai daryti | 22 | 19 | 44 | 43 | 110 |
| Už tabako gaminių ar susijusių gaminių nupirkimą ar kitokį perdavimą nepilnamečiui | 3 | 0 | 1 | 0 | 1 |
| Už neteisėtą narkotinių ar psichotropinių medžiagų įsigijimą ar laikymą nedideliais kiekiais arba narkotinių ar psichotropinių medžiagų vartojimą be gydytojo paskyrimo | 20 | 19 | 10 | 6 | 17 |
| Už neteisėtą opijinių aguonų, kanapių ar kokamedžių auginimą | 0 | 0 | 0 | 0 | 0 |
| Už alkoholinių gėrimų vartojimą viešoje vietoje  | 253 | 227 | 170 | 173 | 207 |
| Užregistruotos nusikalstamos veikos, susijusios su narkotinėmis ir psichotropinėmis medžiagomis | 5 | 9 | 9 | 6 | 8 |
| Asmenims iki aštuoniolikos metų už alkoholinių gėrimų vartojimą ar jų turėjimą  | 25 | 13 | 18 | 44 | 42 |
| Už alkoholinių gėrimų nupirkimą ar kitokį perdavimą nepilnamečiui, nepilnamečio nugirdymą | 13 | 14 | 6 | 8 | 11 |
| Už prekybos alkoholiniais gėrimais taisyklių pažeidimą | 6 | 0 | 0 | 0 | 0 |

Šaltinis: Pasvalio rajono policijos komisariatas

11. Psichoaktyviųjų medžiagų vartojimo prevenciją ypač svarbu vykdyti tarp jaunų žmonių. Socialiniai veiksniai, turintys įtakos priklausomybę sukeliančių medžiagų vartojimo plitimui: netinkamas auklėjimas šeimoje; vaiko augimas nepilnoje šeimoje; piktnaudžiavimas alkoholiu ir kitais narkotikais šeimoje, nekritiškas požiūris į juos; alkoholizmas šeimos istorijoje, kur vaikai gali paveldėti polinkį į šiuos įpročius; asocialus vaiko elgesys ir padidėjęs aktyvumas; nenoras mokytis, nesėkmės moksle; ankstyvas alkoholio ir kitų narkotikų išmėginimas; nekritiškas požiūris į alkoholį ir kitus narkotikus; alkoholio ir kitų narkotikų prieinamumas; ekonominiai ir socialiniai nepritekliai; bendruomenės ryšių sumažėjimas; neigiamas mokytojų asmeninis pavyzdys (toleruojami rūkantys mokytojai).

12. Visuomenės ir asmens sveikatos priežiūros specialistai nuolat akcentuoja, kad visuomenei trūksta informacijos apie priklausomybės ligų išsivystymo mechanizmus, požiūrio ir supratimo apie priklausomybę kaip ligą, žinių apie jos prevencijos galimybes ir, svarbiausia, informacijos apie galimybes ir būdus gydytis nuo priklausomybės ligų. Visuomenę reikia nuolat konsultuoti ir šviesti priklausomybės ligų klausimais.

III. SKYRIUS

PROGRAMOS TIKSLAS IR UŽDAVINIAI

**13. Programos tikslas –** stiprinti Pasvalio rajono savivaldybės gyventojų, ypač vaikų ir jaunimo, švietimą, aiškinant narkotikų, tabako ir alkoholio žalą asmenybei, šeimai ir visuomenei, gerinti saugumą ir sveikatą, mažinant priklausomybę sukeliančių medžiagų vartojimą, pasiūlą bei paklausą.

13. Programos uždaviniai:

13.1. vykdyti priklausomybę sukeliančių medžiagų vartojimo prevencijos priemones, ypač tarp nepilnamečių;

13.2. didinti priklausomų asmenų motyvaciją ir teikti jiems kompleksinę pagalbą;

13.3. kurti sveiką darbo, mokymosi, ugdymosi ir gyvenamąją aplinkas;

13.4. kelti programą vykdančių specialistų kvalifikaciją;

13.5. vykdyti priklausomybę sukeliančių medžiagų vartojimo paplitimo bei jų žalos sveikatai tyrimą;

13.6. stiprinti Savivaldybės įstaigų, organizacijų, institucijų ir kt. bendradarbiavimą priklausomybę sukeliančių medžiagų vartojimo mažinimo, kontrolės ir prevencijos srityse.

**IV. Skyrius**

**SIEKIAMI rezultatai IR VERTINIMO KRITERIJAI**

14. Siekiami Programos įgyvendinimo rezultatai:

14.1. bus mažinamas priklausomybę sukeliančių medžiagų (narkotikų, alkoholio, tabako ir kitų) vartojimo plitimas rajone;

14.2. organizuojant prevencines priemones įvairios tikslinės grupės įgys žinių apie priklausomybių rūšis, daromą žalą, pasekmes;

14.4. gerės gyventojų sveikata;

14.5. bus realizuota žmonių teisė į švarią, be tabako dūmų aplinką;

14.6. bus užtikrintas geresnis tarpinstitucinis bendradarbiavimas bei koordinavimas narkomanijos prevencijos, priklausomybę sukeliančių medžiagų prevencijos kontrolės srityse.

15. Įgyvendinant Programos uždavinius numatomi šie vertinimo kriterijai:

15.1. įvairių tikslinių grupių dalyvių, dalyvavusių prevencinėse veiklose, skaičius bei veiklų (renginių, akcijų, paskaitų ir t.t.) skaičius;

15.2. švietimo įstaigų, kuriose įgyvendinama psichoaktyvių medžiagų vartojimo prevencijos programa skaičius; programose dalyvavusių asmenų skaičius;

15.3. mokymų skaičius, apmokytų specialistų skaičius;

15.4. asmenų, kurie kreipėsi į asmens sveikatos priežiūros įstaigas dėl psichikos ir elgesio sutrikimų, vartojant alkoholį, narkotines ir psichotropines medžiagas, sergamumo ir ligotumo dinamika;

15.5. Pasvalio rajone paskelbtose „Nerūkymo zonose“ ir tose vietose, kuriose pagal Lietuvos Respublikos tabako kontrolės įstatymą draudžiama rūkyti, nustatytų pažeidimų skaičius;

15.6. pasiūlos ir paklausos mažinimui skirtų informacijos priemonių (straipsniai, konferencijos, seminarai, internetinės svetainės, informacinės kampanijos) skaičius;

15.7. socialinę riziką patiriančių šeimų narių ir socialinę riziką patiriančių asmenų, gydytų nuo priklausomybės ligų skaičius;

15.8. Priklausomybių konsultanto paslaugas gavusių asmenų skaičius.

16. Vertinimo kriterijų reikšmės numatomos Programos įgyvendinimo priemonių planuose.

V. SKYRIUS

PROGRAMOS FINANSAVIMAS

17. Programa finansuojama iš šių šaltinių:

17.1. Pasvalio rajono savivaldybės biudžeto;

17.2. Pasvalio rajono savivaldybės Visuomenės sveikatos rėmimo specialiosios programos.

VI. SKYRIUS

PROGRAMOS ĮGYVENDINIMO KONTROLĖ

18. Programa pradedama įgyvendinti 2020 metais.

19. Kiekvienais metais Pasvalio rajono savivaldybės tarybai teikiamas tvirtinti Programos įgyvendinimo priemonių planas.

20. Programos įgyvendinimą koordinuoja Pasvalio rajono savivaldybės Neigiamų socialinių veiksnių prevencijai koordinuoti komisija.

21. Programos priemonių atsakingi vykdytojai kasmet iki sausio 31 d. pateikia Pasvalio rajono savivaldybės Neigiamų socialinių veiksnių prevencijai koordinuoti komisijai informaciją apie įgyvendintas priemones.

PATVIRTINTA

Pasvalio rajono savivaldybės tarybos

2020 m. rugsėjo d. sprendimu Nr. T1-

**pasvalio rajono savivaldybės priklausomybę sukeliančių medžiagų (narkotikų, alkoholio, tabako ir kitų) vartojimo mažinimo ir prevencijos 2020–2022 metų programos 2020 metų priemonių**

**planas**

|  |  |  |  |  |
| --- | --- | --- | --- | --- |
| **Uždaviniai** | **Priemonės** | **Vertinimo kriterijus (skaičius)** | **Lėšos, Eur** | **Atsakingi vykdytojai** |
| **Tikslas –** stiprinti Pasvalio rajono savivaldybės gyventojų, ypač vaikų ir jaunimo, švietimą, aiškinant narkotikų, tabako ir alkoholio žalą asmenybei, šeimai ir visuomenei, gerinti saugumą ir sveikatą, mažinant priklausomybę sukeliančių medžiagų vartojimą, pasiūlą bei paklausą |
| 1. Vykdyti priklausomybę sukeliančių medžiagų vartojimo prevencijos priemones, ypač tarp nepilnamečių  | 1.1. Vykdyti prevencines priemones ir informuotumą dėl elektroninių cigarečių ir kaitinamų tabako gaminių vartojimo žalos | Informacinių pranešimų skaičius (2) |  | Pasvalio rajono savivaldybės Visuomenės sveikatos biuras (toliau – Visuomenės sveikatos biuras)  |
| 1.2. Parengti straipsnius apie priklausomybę sukeliančių medžiagų vartojimo žalą | Straipsnių skaičius (2) |  | Pasvalio rajono savivaldybės Švietimo pagalbos tarnyba (toliau – ŠPT), Visuomenės sveikatos biuras |
| 1.3. Rengti ir įgyvendinti mokyklų / gimnazijų psichoaktyviųjų medžiagų vartojimo prevencinius planus | Ugdymo įstaigų, įgyvendinusių prevencinius planus skaičius (5) |  | Pasvalio rajono savivaldybės ugdymo įstaigos (toliau – ugdymo įstaigos), Pasvalio rajono savivaldybės administracijos Švietimo ir sporto skyrius (toliau – Švietimo ir sporto skyrius) |
| 1.4. Atnaujinti ir išplatinti informaciją bendrojo ugdymo įstaigose apie tai, kur galima kreiptis pagalbos, jei vaikas vartoja psichoaktyviąsias medžiagas | Išplatintų lankstinukų, plakatų skaičius (100) |  | Visuomenės sveikatos biuras, ŠPT |
| 1.5. Organizuoti protmūšius, viktorinas, konkursus priklausomybių prevencijos tema | Renginių skaičius (5)Dalyvių skaičius (100)  | 200 | Visuomenės sveikatos biuras, Švietimo ir sporto skyrius, ŠPT |
| 1.6. Organizuoti sportines varžybas vaikų ir jaunimo užimtumui didinti  | Dalyvių skaičius (100) | 400 | Pasvalio sporto mokykla, Visuomenės sveikatos biuras, Švietimo ir sporto skyrius |
| 1.7. Teikti pranešimus kaimo bendruomenėms apie priklausomybę sukeliančių medžiagų vartojimo žalą | Pranešimų skaičius (6) |  | Visuomenės sveikatos biuras |
| 2. Didinti priklausomų asmenų motyvaciją ir teikti jiems kompleksinę pagalbą | 2.1. Apmokėti priklausomybės ligų gydymą socialinę riziką patiriančioms šeimoms ir asmenims (gydymo, konsultavimo paslaugos, psichosocialinės reabilitacijos, kelionės išlaidos) | Asmenų, kuriems suteiktos paslaugos, skaičius (15) | 1 200 | Visuomenės sveikatos biuras, Pasvalio socialinių paslaugų centras, Pasvalio rajono savivaldybės administracijos seniūnijos (toliau – seniūnijos),  |
| 2.2. Psichologo, psichiatro paslaugos socialinę riziką patiriančioms šeimoms ir asmenims po priklausomybės ligų gydymo | Asmenų, kuriems suteiktos paslaugos, skaičius (15) | 800 | Visuomenės sveikatos biuras, VšĮ Pasvalio pirminės asmens sveikatos priežiūros centras (toliau – Pasvalio PASPC), ŠPT, seniūnijos |
| 2.3. Teikti pagalbą Psichikos dienos stacionare priklausomybių turintiems pacientams | Paslaugas gavusių asmenų skaičius (30) |  | Pasvalio PASPC |
| 2.4. Užtikrinti Ankstyvosios intervencijos programos, patvirtintos LR sveikatos apsaugos ministro ir LR švietimo ir mokslo ministro 2018 m. sausio 18 d. įsakymu Nr. V-60/V-39, įgyvendinimą | Paslaugas gavusių asmenų skaičius (18) |  | ŠPT, Visuomenės sveikatos biuras |
| 2. 5. Teikti individualias konsultacijas siekiantiems mesti rūkyti | Konsultacijų skaičius (10)  |  | Visuomenės sveikatos biuras |
| 2.6. Užtikrinti Priklausomybių konsultanto paslaugų teikimą | Paslaugas gavusių asmenų skaičius (20) |  | Visuomenės sveikatos biuras |
| 2.7. Užtikrinti projekto „Integruotų priklausomybės ligų gydymo paslaugų kokybės ir prieinamumo gerinimas“ įgyvendinimą | Parengtas ir patvirtintas tvarkos aprašas (1) |  | Pasvalio rajono savivaldybės administracijos ( toliau – Administracija) Socialinės paramos ir sveikatos skyrius |
| 3. Kurti sveiką darbo, mokymosi, ugdymosi ir gyvenamąją aplinką | 3.1. Kontroliuoti, kad būtų paisoma draudimo rūkyti Pasvalio rajone paskelbtose „Nerūkymo zonose“ ir tose vietose, kuriose pagal Lietuvos Respublikos tabako kontrolės įstatymą tai daryti draudžiama | Organizuota reidų (10) |  | Panevėžio apskrities vyriausiojo policijos komisariato Pasvalio rajono policijos komisariatas (toliau – Policijos komisariatas), ugdymo įstaigos |
| 3.2. Skatinti ir palaikyti bendruomenių iniciatyvą teikiant siūlymus dėl „Nerūkymo zonų“ steigimo  | Pateiktų siūlymų skaičius (2) |  | Administracija, Savivaldybės neigiamų socialinių veiksnių prevencijai koordinuoti komisija (toliau – Komisija) |
| 3.3. „Nerūkymo zonų“ ženklinimas (ženklinimo atnaujinimas, papildymas) | Atnaujintų ir naujai paženklintų vietų skaičius (15–20) | 300 | Visuomenės sveikatos biuras, seniūnijos |
| 3.4. Gyventojų informavimas apie „Nerūkymo zonas“  | Straipsnių skaičius (1)  |  | Komisija, Visuomenės sveikatos biuras |
| 3.5. Organizuoti ir teikti informaciją apie elektronines cigaretes ir kaitinamus tabako gaminius, jų daromą žalą žmogaus sveikatai ugdymo įstaigų bendruomenėms, vaikams ir jų tėvams. | Renginių skaičius (10) |  | Visuomenės sveikatos biuras, ugdymo įstaigos  |
| 4. Kelti programą vykdančių specialistų kvalifikaciją | 4.1. Organizuoti seminarą specialistams, bendruomenių nariams, darbdaviams priklausomybių prevencijos tema | Dalyvių skaičius (50) | 600 | Komisija, Visuomenės sveikatos biuras |
| 4.2. Dalyvauti Narkotikų, tabako ir alkoholio kontrolės departamento organizuojamuose seminaruose, mokymuose | Dalyvių skaičius (5) |  | Komisija |
| 5. Vykdyti priklausomybę sukeliančių medžiagų vartojimo paplitimo bei jų žalos sveikatai tyrimą | 5.1. Vykdyti narkotinių medžiagų aptikimo aplinkoje tyrimą rajono ugdymo įstaigose | Patikrintų ugdymo įstaigų skaičius (10)  | 1 500 | Visuomenės sveikatos biuras, Policijos komisariatas, Komisija |
| 6. Stiprinti Savivaldybės įstaigų, organizacijų, institucijų ir kt. bendradarbiavimą priklausomybę sukeliančių medžiagų vartojimo mažinimo, kontrolės ir prevencijos srityse  | 6.1. Dalyvauti kitų institucijų organizuojamuose prevenciniuose, sveikatingumo renginiuose | Renginių skaičius (4) |  | Komisija, Visuomenės sveikatos biuras  |
| 6.2. Į Pasvalio rajono savivaldybės Neigiamų socialinių veiksnių prevencijai koordinuoti komisijos posėdžius kviestis Savivaldybės tarybos, nevyriausybinių organizacijų, įstaigų, bendruomenės narius | Posėdžių skaičius (2)  |  | Komisija |
| **Iš viso lėšų**  | **5 000** | **Visuomenės sveikatos biuras**  |